**Dev Patel** (sündinud 23. aprillil 1990 Londonis) on gudžarati päritolu Suurbritannia filminäitleja, kes sai rahvusvaheliselt tuntuks osatäitmisega Danny Boyle'i 2008. aasta filmis "Rentslimiljonär".

Tema teised tuntumad osatäitmised on filmides "Parim hotell terves Indias" (2011), "Teine parim hotell terves Indias" (2015) ja "Chappie" (2015). Oma karjääri alguses kogus ta tuntust Anwar Kharrali rolliga teismelistele suunatud Briti telesarjas "Skins" (2007–2008).

Elulugu
-------

### Päritolu ja kooliaastad

Dev Patel sündis Suurbritannia pealinna Londoni Harrow' linnaosas. Tema ema Anita töötab hooldajana ja tema isa Raj on infotehnoloogiaettevõttes raamatupidaja. Mõlemad vanemad on gudžarati päritolu hindud, kes sündisid Keenia pealinnas Nairobis, kus on ajalooliselt välja kujunenud suur india kogukond. Teismelisena emigreerusid nad mõlemad Suurbritanniasse ja tutvusid omavahel alles Londonis. Ta kasvas üles hinduismi tavade keskel ja külastas regulaarselt templit.

Patel elas lapsepõlves Harrow' linnaosas ja õppis Longfieldi Põhikoolis. Esimest korda astus ta laval üles koolinäidendis "Twelfth Night" Sir Andrew Aguecheeki rollis. Selle osatäitmise eest sai ta kooli parima näitleja auhinna. Hiljem õppis ta Whitmore'i Keskkoolis, kus ta sai teatrikursusel kõrgeima hinde ise kirjutatud ja mängitud rolli eest Beslani pantvangikriisi ohvriks sattunud lapsena. Tema näitekunsti õpetaja Niamh Wright on öelnud: "Dev oli andeks õpilane, kes avaldas mulle kiiresti muljet oma loomuliku võimega kujutada loovalt ja kujutlusrikkalt paljusid erinevaid tegelaskujusid. Ta sai parima hinde publikule etendatud rolli eest ja tema siiras mäng liigutas välishindajat pisarateni." 2007. aastal, mil ta mängis juba telesarjas "Skins", sooritas ta töö kõrvalt Whitmore'i Keskkoolis riigieksamid kehalises kasvatuses, bioloogias, ajaloos ja näitekunstis.

### Tegelemine võitluskunstidega

Dev Patel "Skinsi" peol (2007)
Patel on öelnud, et lapsena oli ta "pagana energiline" ja sattus seetõttu koolis alatasa probleemidesse. 2000. aastal hakkas ta võtma *taekwondo* tunde. Ta võistles regulaarselt nii rahvuslikel kui ka rahvusvahelistel meistrivõistlustel, muuhulgas 2004. aasta oktoobris toimunud *taekwondo* maailmameistrivõistlustel Dublinis, kus ta võitis pronksmedali. Sel ajal oli Patelil *taekwondo*'s punane vöö. Ta pääses poolfinaali, kus ta kaotas iirlasest musta vöö omanikule Niall Fitzmaurice'ile ja tuli kolmandale kohale. Must vöö anti talle 11. märtsil 2006.

### Karjäär näitlejana

Dev Patel ja Freida Pinto (2008)
Patel alustas karjääri näitlejana, kui ta kandideeris telekanali E4 teismelistele mõeldud telesarja "Skins". Pateli ema nägi ajalehes kuulutust, millega otsiti sarja osatäitjaid ja viis ta katsetele, kuigi järgmisel päeval oli Patelil koolis eksam. Pärast kahte prooviesinemist osutus ta valituks Anwar Kharrali, pakistani päritolu muslimist Briti teismelise rolli. See roll kujundati lõplikult välja alles pärast Pateli valituks osutumist ja nii võeti selle kirjutamisel arvesse tema iseloomujooni. Patelil ei olnud varasemat kogemust kutselise näitlejana ja ta on öelnud, et "esimesel võttepäeval ei teadnud ma tõesti, mida teha". "Skinsi" esimene hooaeg jõudis eetrisse jaanuaris 2007. See võitis 2008. aastal Rose d'Ori auhinna draama kategoorias ja kandideeris ka BAFTA auhinnale parima draamasarja kategoorias. Patel jätkas Anwarina ka "Skinsi" teisel hooajal, mis läks eetrisse veebruaris 2008. Sarja teine hooaeg sai 2009. aastal BAFTA auhinnatseremoonial Philipsi publikuauhinna.

Täispikas filmis osales Patel esimest korda Jamal Malikina Danny Boyle'i filmis "Rentslimiljonär". Jamal Malik on filmis India muslimist poss, kes sünnib ja kasvab üles vaesuses Mumbais. Boyle kaalus peaosatäitjana sadu noori meesnäitlejaid, kuid leidis, et enamik Bollywoodi esinäitlejaid on "tugevad, kenad kangelastüübid" ega vastanud tema ettekujutusele, milline Malik peaks olema. Üht tõenäolisemat kandidaati sellesse rolli, Ruslaan Mumtazi pidas filmi produtsent liiga ilusaks. Boyle'i 17-aastane tütar juhtis ta tähelepanu telesarjale "Skins" ja seal mänginud Patelile. Pärast viit prooviesinemist otsustas Boyle augustis 2007 tema kasuks. Boyle on ise öelnud: "Ma tahtsin kutti, kes ei paista kohe potentsiaalse kangelasena; ma tahtsin, et ta teeniks selle staatuse filmi jooksul välja." Rolliks valmistumisel käis Patel Boyle'iga kaasas võimalikke võttepaiku otsimas ja sai nii oma silmaga näha elu Dharavi slummides. Samuti töötas ta rolli sisseelamiseks ühe päeva kõnekeskuses ja nõudepesijana hotellis.

Pärast "Rentslimiljonäri" linastumist 2008. aasta lõpus sai Patel Jamal Maliki rolli eest mitmeid auhindu (vaata alajaotust Auhinnad). Film võitis kokku neli Kuldgloobust ja kaheksa Oscarit.

Dev Patel (2013)
Seejärel mängis Patel prints Zukot india päritolu filmilavastaja M. Night Shyamalani filmis "Viimane õhutaltsutaja", mis esilinastus 1. juulil 2010 ja sai väga laialdase negatiivse kriitika osaliseks. Kuigi filmi saatis kassaedu, oli kriitika hävitav ja Patel nomineeriti isegi halvima kõrvalosatäitmise eest Kuldse Vaarika auhinnale. Seejärel astus ta üles lühifilmis "The Commuter", mis lavastati Nokia N8 nutitelefoni reklaamimiseks Suurbritannias. Nokia Suurbritannia jooksuvõistluse võitjad said võimaluse osaleda filmis koos Pateliga. Kogu film võeti üles nimetatud nutitelefoniga.

2011. aastal mängis ta John Maddeni lavastatud filmis "Parim hotell Indias" ja 2015. aastal selle järjena valminud filmis "Teine parim hotell Indias" koos Briti teatri ja kino suurte tähtede Judi Denchi, Maggie Smithi ja Bill Nighyga. Sonny Kapoori rolli jaoks pidi ta võtma tunde, et lihvida oma india-inglise aktsenti, sest ta rääkis inglise keelt nii inglispäraselt, et produtsendid ei pidanud teda Indiast pärit tegelaskuju jaoks sobivaks ega usutavaks. 2012. aastal sai ta kõrvalosa Ameerika Ühendriikide telekompanii HBO sarjas "Uudistetuba", mis on jooksnud kolm hooaega ja kus ta mängib blogija Neal Sampati. Samuti mängis ta samal aastal koos James Franco ja Heather Grahamiga naispornostaari elust rääkivas filmis "About Cherry".

Dev Patelil oli ka peaosa Lõuna-Aafrika Vabariigi filmilavastaja Neill Blomkampi ulmefilmis "Chappie", mis esilinastus 2015. aasta alguses. Patel mängib seal programmeerijat Deon Wilsonit, kellel õnnestub pikaajaliste katsete tulemusel luua eneseteadvusega robot. Ta on ise selle filmi kohta öelnud: "Iroonia on selles, et ma olen väikest viisi tehnofoob, nii et ilmselt on see siiani mu parim näitlejatöö."

Isiklik elu
-----------

Aastatel 2009–2014 oli tal suhe oma kaaspeaosatäitja Freida Pintoga filmist "Rentslimiljonär". 10. detsembril 2014 teatasid nad oma lahkuminekust.

Filmograafia
------------

### Filmid

| Aasta | Originaalpealkiri | Pealkiri eesti keeles | Roll | Lavastaja |
| --- | --- | --- | --- | --- |
| 2008 | "The Slumdog Millionaire" | "Rentslimiljonär" | Jamal Malik | Danny Boyle |
| 2010 | "The Last Airbender" | "Viimane õhutaltsutaja" | Zuko | M. Night Shyamalan |
| 2010 | "The Commuter" |  | The Commuter | Edward McHenry, Rory McHenry |
| 2011 | "The Best Exotic Marigold Hotel" | "Parim hotell terves Indias" | Sonny Kapoor | John Madden |
| 2012 | "About Cherry" |  | Andrew | Stephen Elliott |
| 2014 | "The Road Within" |  | Alex | Gren Wells |
| 2015 | "The Second Best Exotic Marigold Hotel" | "Teine parim hotell terves Indias" | Sonny Kapoor | John Madden |
| 2015 | "Chappie" | "Chappie" | Deon Wilson | Neill Blomkamp |
| 2015 | "The Man Who Knew Infinity" |  | Srinivasa Ramanujan | Matt Brown |

### Televisioon

| Aasta | Originaalpealkiri | Eestikeelne pealkiri | Roll | Osade arv |
| --- | --- | --- | --- | --- |
| 2007–2008 | "Skins" |  | Anwar Kharral | 18 |
| 2009 | "Mister Eleven" |  | Kelner | osa 1.1 |
| 2012–2014 | "The Newsroom" | "Uudistetuba" | Neal Sampat | 25 |

### Videomängud

| Aasta | Originaalpealkiri | Eestikeelne pealkiri | Roll | Looja |
| --- | --- | --- | --- | --- |
| 2010 | "The Last Airbender" | "Viimane õhutaltsutaja" | Zuko (hääl) | Douglas Carrigan |

Auhinnad
--------

### Võidud

| Aasta | Auhind | Kategooria | Film |
| --- | --- | --- | --- |
| 2008 | Black Reel Award | Parim meesnäitleja | "Rentslimiljonär" |
| 2008 | Black Reel Award | Parim läbimurderoll | "Rentslimiljonär" |
| 2008 | Briti Sõltumatu Filmiauhind | Kõige paljutõotavam uustulnuk | "Rentslimijonär" |
| 2008 | Chicago Filmikriitikute Assotsiatsiooni auhind | Kõige paljutõotavam esineja | "Rentslimiljonär" |
| 2008 | National Board of Review Award | Parim läbimurderoll | "Rentslimiljonär" |
| 2008 | Phoenixi Filmikriitikute Ühingu auhind | Läbimurre kaamera ees | "Rentslimiljonär" |
| 2008 | Washingtoni Filmikriitikute Assotsiatsiooni auhind | Parim läbimurderoll | "Rentslimiljonär" |
| 2008 | Critics' Choice Award | Parim noorim näitleja | "Rentslimiljonär" |
| 2009 | Richard Attenborough' Filmiauhind | Parim läbimurre | "Rentslimiljonär" |
| 2009 | Richard Attenborough' Filmiauhind | Aasta tõusev täht | "Rentslimiljonär" |

### Nominatsioonid

| Aasta | Auhind | Kategooria | Film |
| --- | --- | --- | --- |
| 2008 | Black Reel Award | Parim näitlejate kollektiiv | "Rentslimiljonär" |
| 2008 | Detroiti Filmikriitikute Ühingu auhind | Parim uustulnuk | "Rentslimiljonär" |
| 2008 | BAFTA auhind | Parim meespeaosatäitja | "Rentslimiljonär" |
| 2009 | Evening Standardi Briti filmiauhind | Kõige paljutõotavam uustulnuk | "Rentslimiljonär" |

Viited
------

1. ↑  Dev Patel Biography Tribute.ca (vaadatud 21.03.2015)
2. 1 2  Dev Patel IMDb (vaadatud 21.03.2015)
3. 1 2 3 4 5  Burrows, Tim. Slumdog Millionaire: Dev Patel hits the jackpot The Telegraph, 02.12.2008 (vaadatud 21.03.2015)
4. ↑  Dev Patel proud of quirks New Zealand City, 10.08.2010 (vaadatud 21.03.2015)
5. ↑  Dev Patel praised by teachers Get West London, 15.01.2009 (vaadatud 21.03.2015)
6. 1 2  AIMAA World Championships: 23–24 October 2004 Rayners Lane Taekwon-do Academy (vaadatud 21.03.2015)
7. ↑  Dwyer, Michael. Mumbai millionaire The Irish Times, 10.01.2009 (vaadatud 21.03.2015)
8. ↑  Black Belt Bios Rayners Lane Taekwon-do Academy (vaadatud 21.03.2015)
9. ↑  Bailey, Mike; Murray, Hannah. BBC America: Skins: Cast weighs in on ... Anwar YouTube, 08.08.2008 (vaadatud 21.03.2015)
10. ↑  West, Dave. 'Skins' wins Rose d'Or for best drama Digital Spy, 07.05.2008 (vaadatud 21.03.2015)
11. ↑  Cranford wins three Bafta nominations The Guardian (vaadatud 21.03.2015)
12. ↑  Skins: Philips Audience Award Winner in 2009 BAFTA, 26.04.2009 (vaadatud 21.03.2015)
13. ↑  Lane, Anthony. Hard Times The New Yorker, 24.11.2008 (vaadatud 21.03.2015)
14. 1 2  Roston, Tom. 'Slumdog Millionaire' shoot was rags to riches The Hollywood Reporter, 04.11.2008 (vaadatud 21.03.2015)
15. ↑  ´Slumdog Millionaire´ : Ruslaan Mumtaz Rejected For Being Good Looking! Planet Bollywood (vaadatud 21.03.2015)
16. ↑  Associated Press: Prepare to Slum It With 'Slumdog Millionaire' YouTube, 05.11.2008 (intervjuu Danny Boyle'iga; vaadatud 21.03.2015)
17. ↑  Dev’s harrowing Slumdog experiences Metro, 06.01.2009 (vaadatud 21.03.2015)
18. ↑  Dawtrey, Adam. Danny Boyle to direct ‘Slumdog’ Variety, 30.08.2007 (vaadatud 21.03.2015)
19. ↑  Vieira, Meredith (interviewer); Patel, Dev (actor); Pinto, Freida (actor). Dancing With the 'Slumdog' Stars NBC News: Today, 21.11.2008 (vaadatud 21.03.2015)
20. ↑  "Slumdog Millionaire": Awards IMDb (vaadatud 21.03.2015)
21. ↑  Fleming, Michael. Shyamalan cast floats on ‘Air’ Variety, 01.02.2009 (vaadatud 21.03.2015)
22. ↑  Razzie Awards Make 2010 Picks: M. Night Shyamalan's 'The Last Airbender' & Twilight's 'Eclipse' Worst Offenders Deadline, 24.01.2011 (vaadatud 21.03.2015)
23. ↑  Schroeder, Stan. "The Commuter": A Short Film Shot Entirely With the Nokia N8 Mashable, 28.10.2010 (vaadatud 21.03.2015)
24. ↑  Tseng, Ada. Dev Patel stars in film shot entirely with the Nokia N8 Asia Pacific Arts, 11.02.2010 (vaadatud 21.03.2015)
25. ↑  The Best Exotic Marigold Hotel IMDb (vaadatud 21.03.2015)
26. ↑  The Second Best Exotic Marigold Hotel IMDb (vaadatud 21.03.2015)
27. ↑  Doshi, Riddhi. Dev Patel had to take lessons in English IBN Live, 03.03.2011 (vaadatud 21.03.2015)
28. ↑  The Newsroom IMDb (vaadatud 21.03.2015)
29. ↑  Ebert, Roger. About Cherry RogerEbert.com, 03.10.2012 (vaadatud 21.03.2015)
30. ↑  Brady, Tara. Dev Patel puts the cheeky in Chappie The Irish Times, 09.03.2015 (vaadatud 21.03.2015)
31. ↑  Wloszczyna, Susan. Freida Pinto, Dev Patel: Like something out of a movie USA Today, 29.03.2011 (vaadatud 21.03.2015)
32. ↑  Marquina, Sierra; Brown, Brody. Freida Pinto, Dev Patel Split After Almost Six Years Together US Weekly, 10.12.2014 (vaadatud 21.03.2015)
33. 1 2  Cadillac, Slumdog & Bees are triple threats at Black Reel Awards Sunday Express, 15.12.2008 (vaadatud 22.03.2015)
34. ↑  Winners 2008 British Independent Film Awards (vaadatud 22.03.2015)
35. ↑  2008 Chicago Film Critics Awards Chicago Film Critics Association (vaadatud 22.03.2015)
36. ↑  Murray, Rebecca. NBR Chooses 'Slumdog Millionaire' as the Best Film of 2008 About Entertainment (vaadatud 22.03.2015)
37. ↑  Maxwell, Erin. Phoenix critics honor 'Slumdog' Variety, 16.12.2008 (vaadatud 22.03.2015)
38. ↑  Torrance, Kelly Jane. Oscar race for best film wide open The Washington Times, 19.12.2008 (vaadatud 22.03.2015)
39. ↑  Announcing The Winners: The 2009 Critics' Choice Awards Pop Sugar, 08.01.2009 (vaadatud 22.03.2015)
40. 1 2  Slumdog dominates UK film awards BBC News, 29.01.2009 (vaadatud 22.03.2015)
41. ↑  Sanford, James. Detroit Film Critics Society announces its awards Kalamazoo Gazette, 18.12.2008 (vaadatud 22.03.2015)
42. ↑  Farndale, Nigel. Slumdog Millionaire star Dev Patel: an underdog no more The Telegraph, 06.02.2009 (vaadatud 22.03.2015)
43. ↑  Evening Standard British Film Awards IMDb (vaadatud 22.03.2015)

Välislingid
-----------

|  |  |
| --- | --- |
|  | Pildid, videod ja helifailid Commonsis: **Dev Patel** |

* Dev Patel andmekogus IMDb (inglise)